google/wiki40b huggingface dataset:
שכיר (אופרת רוק)

שכיר היא אופרת רוק שנכתבה בידי יריב בן יהודה וארז כהן שגם הלחינו את המוזיקה, ועוסקת בצדדים האפלים של סביבת העבודה המודרנית. העלילה ממוקמת בחברת הייטק שעובדיה מחכים לרכישת החברה ולאקזיט שיאפשר לכולם להתעשר. בין הנושאים שהעלילה מציגה, יחסי מרות בעבודה, האיזון שבין העבודה לבין חיי משפחה, והלחץ שמקום העבודה מייצר בחיי העובדים.
הבימוי של אופרת הרוק נעשה בידי יוליה פבזנר ויואב הלוי, להפקה המוזיקלית בגרסת הבמה אחראי ארז כהן ושאר הנגנים בלהקה שהופיעה עם אופרת הרוק, "השכירים". ההפקה המוזיקלית של אלבום האולפן של "שכיר" נעשתה בידי אמיתי פריינטא, ארז כהן ויריב בן יהודה. הגרסה הראשונה של היצירה הועלתה בשנת 2011, ומאז הופיעה עד אפריל 2014 כ-40 פעמים. בתפקידים הראשיים שיחקו על הבמה יריב בן יהודה, מירב חזן, נעמי לבוב, עידו שן-צור ונינה ריאזנוב. הנגנים שהופיעו עם ההרכב הם ארז כהן, מידד מאירי, אורן הורביץ, יאיר ברוך ויריב בן יהודה.
ההפקה הופיעה על במות, "תמונע", "האזור", "הצוללת הצהובה", "אוזןבר", "תרבותא", "הביט", "אמפי הנוקדים", "מועדון הג'אז", "הפטריה", ובמות נוספות. בשנת 2014 זכתה אופרת הרוק בפרס פרינג' טיוב של מפעל הפיס.

העלילה

עומרי מתפרנס מהוראה, נשוי לענת שבהריון והשניים מתקשים להתפרנס. גל פרסומים בעיתונות על חברות ישראליות שנרכשו במאות מיליונים והביאו להתעשרות היזמים ועובדי החברה, משכנע את עומרי ללכת לראיון עבודה בחברת הייטק שמפרסמת כי היא עומדת להרכש בקרוב ושמחפשת איש מכירות. מנכ"ל החברה הזחוח, אמיר, מתרשם מעומרי החרוץ והתמים ומקבל אותו לעבודה. עומרי נהנה מיד משדרוג בשכרו ותנאים נלווים נוספים. בחברה מבקרים מידי תקופה משקיעים פוטנציאלים וכולם מתכוננים לבואם ומשננים מה מותר ומה אסור לומר למשקיעים כדי לא לפגוע בסיכויי המכירה של החברה. עומרי זוכה לאמון המנכ"ל ונשאב כמעט מיידית לימי עבודה שנמשכים לתוך הלילה, ומבלה פחות ופחות במחיצת אשתו וילדם שזה אך נולד. כעבור שלש שנים, העלילה מתמקדת בשבוע עבודה בן חמישה ימים שבו שוב אמורים לבקר בחברה משקיעים פוטנציאלים מאירופה. בתחילתו של השבוע מתממש רומן אסור בעבודה בין נועה, מנהלת כח האדם של החברה לבין עומרי, על רקע שעות העבודה הארוכות והתרחקות עומרי מאשתו ענת בשנותיו העסוקות בהייטק. בתחילת הרומן, עומרי עדיין זוטר ממנהלת כח האדם, אך שעומרי כובש את לב המשקיעים עם מצגת משכנעת במיוחד, זוכה לקידום שהופך את היוצרות והוא ממונה להיות סמנכ"ל המכירות של החברה והופך לבכיר ממנה. עומרי מנסה להפסיק את הרומן ונועה מתנגדת ומאיימת לחשוף את הרומן האסור. המשקיעים מודיעים כי הם רוכשים את החברה, ועומרי מתעמת עם מנכ"ל החברה, שמעוניין לפרוש עשיר, ומנסה לחייב את עומרי להחליפו. עומרי ניצב בפני בחירה מכרעת, לקבל בחיוב את קידומו למנכ"ל, או להתפטר. הקידום כולל בונוס של מיליון וחצי דולר, לצד ההבנה כי בזאת מוותר עומרי על נישואיו לענת בשל הרומן ואיומיה של נועה. לחלופין להתפטר, פירושו לוותר על הכסף והקריירה שבה בחר על לאותו הרגע. בסיומו של אותו שבוע מודיע עומרי לאשתו כי הוא מתכוון להתפטר, אך להפתעתו, היא מתנגדת לכך, ועתה לאחר שנים של התרחקות, האישה מעדיפה את הכסף על הבעל. עומרי מנסה לשכנע אותה שעדיין לא מאוחר והם יכולים לתקן את יחסיהם. סוף אופרת הרוק שונה כמה פעמים בהופעות השונות, כאשר בחלקן עומרי פורש ונלחם על נישואיו, ובחלקן, הוא מקבל עליו את ניהול החברה והולך אחרי הכסף בלב כבד.
צ'ארלי

תקציר העלילה

צ'ארלי גורדון (קליף רוברטסון) הוא בחור עם פיגור שכלי הנוהג לשחק עם ילדים קטנים בגן ציבורי. הוא גר בחדר קטן שכור ועובד כמנקה במאפיה. במקום עבודתו הוא חשוף להתעללות מ"חבריו" פאדי, ג'ואי והנק (ברני מרטין) הנהנים לצחוק עליו. בפעם אחת הם ממלאים את התא שלו בבצק הנשפך עליו כשהוא פותח אותו. "חבריו" צוחקים עליו אבל הוא צוחק גם ומורח את הבצק על גופו.
צ'רלי לומד לכתוב ולקרוא בבית ספר ערב למוגבלים בו מלמדת אליס קיניאן (קלייר בלום). לבית הספר צמוד מכון מחקר בו מבצעים ד"ר שטראוס (ליליה סקלה) וד"ר ניימיר (ליאון ג'אני) ניסויים בעכברים. הם מצליחים לבצע ניתוח במוחו של עכבר בשם אלג'רנון, המגדיל את האינטליגנציה שלו ומחפשים מועמדים לחזור על הניסוי בבני אדם. אליס ממליצה על צ'ארלי. החוקרים בוחנים את צ'ארלי לעומת אלג'רנון בריצה במבוך. העכבר מושם בדגם של מבוך קטן שבקצהו יש מנת אוכל וצ'ארלי מקבל ציור של המבוך ועליו לעבור בעפרון מתחילתו עד סופו. בכל המירוצים מנצח העכבר בזמן את צ'ארלי.
צ'רלי עובר את הניתוח אך בתחילה אין כל שיפור. אלג'רנון נמצא בחדרו וכל פעם הוא מנצח אותו. לאחר מספר ימים הוא גובר לפתע על העכבר ורץ ברחובות בוסטון בקריאות "ניצחתי אותו".
חבריו במאפיה לא מודעים לשינוי שחל בצ'ארלי וכאשר הם מגלים שהוא מעיין בספר על המגנה כרטה הם פורצים בצחוק ומתכננים לו תעלול. הם יחליפו אותו בניקיון והוא יתפעל את מכונת ייצור העוגות. צ'ארלי מסכים ואחד הפועלים מדריך אותו בשלבים הנחוצים לתפעול המכונה. הם מתכוננים ל"הצגה הגדולה". להפתעתם צ'ארלי מבצע את כל השלבים במהירות וביעילות ואחר כך צוחק להם בפנים. הם לא יכולים לסבול שצ'ארלי הוא כעת משכיל ומיומן מהם. הם כותבים מכתב להנהלה נגד צ'ארלי והוא מפוטר.
צ'ארלי חוזר למכון והשכלתו מתעשרת בעזרת אליס המכירה לו את כל אתרי בוסטון, ומתפתחת אהבה ביניהם.
שני הרופאים מציגים את הצלחת ניסיונם ומעלים לבמה את צ'ארלי העולה לשאלות הקהל. מראה פניו עצוב ובסוף הכנס הוא מראה לרופאים את העכבר אלג'רנון מת בכף ידו ומסביר להם שהשפעת הניתוח שלהם היא זמנית. הוא משוטט ברחובות בוסטון ורואה בדמיונו את דמותו כמפגר.
הוא נכנס לבר שוקק אנשים. המלצר שסובל מפיגור שכלי שומט מידיו מגש עמוס בכוסות. כל הקהל צוחק ממנו ואף אחד לא קם לעזור לו פרט לצ'ארלי.
צ'ארלי חוזר למצבו הקודם. הוא יושב מיואש בחדרו. אליס מגיעה ומבקשת להתחתן אתו למרות מצבו אך הוא משלח אותה.
הסרט מסתיים כשאליס משקיפה על צ'ארלי המשחק כמפגר עם הילדים בגן הציבורי.
יוסי מימן

קורות חיים

סבתו הייתה ממשפחת אולשוונגר, מהמוציאים לאור הגדולים בגרמניה; סבה מצד אביה, ישראל (איז'ו) מימן, הוא יליד קולומיאה שישב בגולאג בדרום סיביר במשך 23 חודשים, כשהוא חזר הוא גילה שהרגו את אשתו. יוסי מימן נולד במחנה עקורים בגרמניה להורים ניצולי השואה מפולין. גדל בפרו, שאליה היגרה משפחתו כשהיה ילד. הוא למד לתואר ראשון בכלכלה באוניברסיטת אל-פאסו שבטקסס ולתואר שני באוניברסיטת קורנל שבניו יורק. בתום לימודיו בארצות הברית שב לפרו. מימן עבד בחברת הנפט אקסון מוביל ובסיטי בנק, ובשנת 1971 עלה לישראל. מימן מעולם לא שירת במוסד, בניגוד לדעה הרווחת, אלא נענה לעזרה שביקשו ממנו כאשר כבר היה איש עסקים. ועבד בחברת הדלק סונול. בשנת 1975 ייסד את חברת "מרחב" העוסקת בפיתוח, מימון וניהול פרויקטים בחקלאות, תקשורת, תחבורה, גז ונפט. לקבוצה פעילות עִסקית במזרח התיכון, מדינות חבר המדינות, סין, בדרום ומרכז אמריקה, ובאירופה. מימן משמש כקונסול כבוד של טורקמניסטן ועד 2015 כיהן גם כקונסול כבוד של פרו בישראל.
מימן מכהן כנשיא וכיו"ר מועצת המנהלים של קבוצת חברות "מרחב" (בה עבד כסגן נשיא בשנים 2011-1990 ד"ר נמרוד נוביק, יועצו לשעבר של שמעון פרס, ועבד שבתי שביט, לשעבר ראש המוסד - שעם שניהם הגיע לסכסוך כספי). הוא יו”ר מועצת המנהלים ונשיא ומנכ”ל "אמפל - אמריקן ישראל קורפוריישן", באמצעות החברות מרחב ואמפל שולט מימן בכ-20.5% מספקית הגז המצרי "EMG". הוא גם מכהן כיו”ר מועצת המנהלים של ערוץ 10.
ב-2017 נקשר שמו של מימן לפרשת שחיתות ושוחד בפרו, והוא הואשם בעיתונות הפרואנית ששיחד את הנשיא הפרואני אלחנדרו טולדו. בין השאר נטען כי הנשיא אלחנדרו טולדו קיבל שוחד בהיקף של כ־20 מיליון דולר מחברת הבנייה הברזילאית אודרברכט, וזאת כדי לקדם את האינטרסים העסקיים שלה במדינה. על פי החשד, אודרברכט השתמשה ביוסי מימן כמתווך להעברת כ־11 מיליון דולר מכספי השוחד.
מנישואיו הראשונים למרים, אדריכלית יש למימן שלושה ילדים אוהד יואב והיוצרת נועה מימן. ב-2006 נישא לעורכת הדין הלית בן-ישראל. מתגורר בהרצליה פיתוח.
איגור תם

חייו

נולד בוולדיבוסטוק וחי ולמד לאחר מכן בקירובוגרד (כיום באוקראינה). בשנים 1913-1914 למד באוניברסיטת אדינבורו ולאחר מכן במוסקבה עד 1918.
בשנת 1934 החל לעבוד במכון לבדב לפיזיקה ועם השנים מונה למנהל מחלקת פיזיקה תאורטית במכון.
בשנת 1951 הציע יחד עם אנדריי סחרוב את ה"טוקמאק" כמתקן לשליטה בהיתוך תרמו גרעיני על בסיס שדה אלקטרומגנטי בצורת "טורוס" (דמוי כעך). מתקנים כאלו נבנו תוך זמן קצר והולידו את ה T-3 הסובייטי בשנת 1968, שאיפשר מחקר מעמיק בטמפרטורות גבוהות ביותר (באותה העת) של פלזמה. גם כיום משמש ה"טוקמק" ככלי מרכזי במחקר הפלזמה.
בשנת 1953 נבחר לחבר באקדמיה הרוסית למדעים.
בשנת 1958 זכה בפרס נובל לפיזיקה יחד עם פאבל צ'רנקוב ואיליה פרנק על גילוי ופירוש קרינת צ'רנקוב.
בשנות ה-60 היה פעיל בחתימה על עצומות שונות נגד פגיעה בזכויות אדם בארצות הברית ובברית המועצות.
מרחב טופולוגי

בטופולוגיה, מרחב טופולוגי הוא מושג שמאפשר להכליל מושגים כמו התכנסות, קשירות, רציפות והפרדה בין נקודות. המרחבים הטופולוגיים מהווים הכללה והפשטה של המרחבים המטריים.

מרחב טריוויאלי

לכל מרחב  ניתן להגדיר טופולוגיה .
קל לראות שקבוצה זו מקיימת את כל התכונות הנדרשות מטופולוגיה.
ניתן להבחין שלכל  בן יותר מנקודה אחת, מרחב זה אינו מטריזבילי. (למשל, כיוון שאינו מרחב האוסדורף)

מרחב דיסקרטי

טופולוגיה נוספת אשר ניתן להגדיר על כל מרחב  היא הטופולוגיה הדיסקרטית - . כלומר, טופולוגיה בה כל תת-קבוצה של  היא קבוצה פתוחה.
גם במקרה זה, ניתן לראות ללא קושי רב שמדובר במרחב טופולוגי.
בשונה מהמרחב הטריוויאלי, מרחב זה לעולם מטריזבילי. (כיוון שהוא מתקבל על ידי המטריקה הדיסקרטית - מטריקה עבורה לכל , .)

הטופולוגיה הקו־סופית

דוגמה מעט יותר מורכבת לטופולוגיה היא הטופולוגיה הקו-סופית מעל מרחב  כלשהו. בטופולוגיה זו, הקבוצות הפתוחות הן אלה שהמשלים שלהן סופי, והקבוצה הריקה. (ההוכחה לכך שמדובר במרחב טופולוגי נעשית תוך שימוש בכללי דה מורגן.)
עבור  אינסופי, טופולוגיה זו עשירה מהטופולוגיה הטריוויאלית וענייה ממש מהטופולוגיה הדיסקרטית. (טופולוגיה אחת נקראת עשירה מאחרת אם כל הקבוצות הפתוחות לפי השנייה פתוחות גם לפי הראשונה). במרחב אינסופי, הטופולוגיה הקו-סופית אינה האוסדורף.
לא-מודע

לא־מודע הוא אחד ממרכיבי נפש האדם, על פי התאוריה הפסיכואנליטית מיסוד זיגמונד פרויד. פרויד סבר כי הלא מודע הוא המצע הראשוני של האדם, והוא בבחינת ארץ פראית וקמאית ששולטת בהוויתו של האדם, מבלי שהוא מכיר בה, ויכול להתגונן בפניה. מטרת הטיפול הנפשי היא "לכבוש" ארץ לא נודעת זו, ולהציף למודע חלקים מהלא מודע.

ביקורת על מושג הלא מודע

תאורטיקנים מודרניים מסוימים שוללים את הרעיון כי קיים בכלל מרכיב לא מודע באישיות, וטוענים כי אין ראיה מחקרית לקיומה.
אלה לרוב חוקרים המחזיקים באסכולה ההתנהגותית-קוגניטיבית כדוגמת פרופ' יעקב רופא מאוניברסיטת בר-אילן, שטוען שאין שכבות תודעה, ואילו מקורן של פתולוגיות נפשיות (פסיכוזות) הוא בשאיפה של היחיד להסתגל למציאות לא נוחה מבחינתו, כאשר האופציה של "שיגעון עצמי" היא הקלה ביותר לביצוע.
התאורטיקן משה מנשהוף טוען שהשאלה אם הלא-מודע קיים איננה שאלה נכונה ובמאמר: "האם הכרחי להניח את קיום הלא-מודע?" מסביר כי לא רק שכלל אין צורך להניח את הלא-מודע, אלא שההנחה לקיום הלא מודע מיותרת ומסבכת את ההסבר. מנשהוף מציג תאוריה מקורית על תפיסה זיכרון, שינה וחלום בספרו "חלום וזיכרון", מבלי להזכיר כלל את הלא-מודע.
מאיר בן שמואל

רבי מאיר בן שמואל מרמרו היה מראשוני בעלי התוספות, תלמידו וחתנו של רש"י.
נולד בשנת ד'תת"ך (1060) בערך. למד בבית מדרשם של "גאוני לותיר", של רבי יצחק בן אשר הלוי ושל רבי אליעזר בן יצחק ממיינץ. כן קיבל תורה מרש"י שאף השיא לו את בתו השנייה, יוכבד. מנישואים אלו נולדו: שמואל (רשב"ם), יעקב (רבנו תם), ויצחק (ריב"ם) (ייתכן שגם ר' שלמה). בתו נישאה לבנו של רבי שמחה בן שמואל, עורך "מחזור ויטרי" ובנם הוא ר"י הזקן, אף הוא מחשובי בעלי התוספות. רבי מאיר חי בעיר רמרו (Ramerupt) שבצפון צרפת.
רבי מאיר כתב פירושים לתלמוד בדומה לפירושם של חותנו רש"י ובנו הרשב"ם. קטע מפירוש שנכתב על ידי רבי מאיר ובנו הרשב"ם נדפס במסכת מנחות. שמו הוזכר בכמה מקומות על ידי בניו וכן במקומות נוספים בתוספות שלפנינו. פרופ' יעקב נחום אפשטיין סבור כי הפירוש למסכת נזיר שהודפס בש"ס וילנא ויוחס לרש"י או לריב"ן, חתנו השני של רש"י, חובר למעשה על ידי רבי מאיר בן שמואל. רבנו תם מביא בספר הישר את הצעת אביו לתיקון נוסח תפילת "כל נדרי" כדי להתאימה להלכה.
כיוון שהיו לו בנים רבים תלמידי חכמים הוא כונה "אבי הרבנים".
רבי מאיר האריך ימים ונפטר ככל הנראה לאחר שנת 1135 (מעל גיל 75).

מקרא

      - גיס
גנדי גינזבורג

ביוגרפיה

גנדי גינזבורג נולד באלצ'בסק. הוא למד שחמט בבית הספר לשחמט אצל גנדי קוזמין.
בשנת 1990 הוא השתתף באליפות אאוקראינה הסובייטית בשחמט וסיים במקום ה-8 (ניצח מיכאיל ברודסקי). בשנת 1992 הוא סיים במקום השני.
בשנת 1994 הוענקה לגינזבורג דרגת אמן בינלאומי ובשנת 1995 הוא היגר לגרמניה.
בשנת 2004 הוא חלק מקום 4-2 עם דמיטרי בונצמן בתחרות שנערכה בגריסהיים שבגרמניה.
בהיותו בגרמניה הוא השתתף בהצלחה במספר תחרויות בינלאומיות. בשנת 2006 הוענקה לגינזבורג דרגת רב אמן.
באליפות גרמניה למועדונים הוא משחק עבור מועדון SV 1920 Hofheim לצד ולדימיר גורביץ'.
בשנת 2013 הוא השתתף במשחקי המכביה התשע-עשרה וסיים במקום החמישי. ב-2017, במשחקי המכביה העשרים הוא הגיע למקום ה-7.
מקסים מטבייב

משפחתו

בשנים 2008—2009 היה נשוי לשחקנית הקולנוע יאנה סקסטה. בשנת 2010 נישא לשחקנית יליזבטה בויארסקאיה (בתו של מיכאיל בויארסקי), לשניים נולד בן בשנת 2012 בשם אנדריי.
אבוטאבאד

היסטוריה

העיר אבוטאבאד הייתה מטה מחוז אבוטאבאד בהודו הבריטית, והיא קרויה על שמו של מייג'ור ג'יימס אבוט, שייסד את העיר והמחוז בינואר 1853, לאחר סיפוחה של פנג'אב. הוא נשאר הממונה בה בין השנים 1849–1853.
אבוטאבאד הייתה, ועודנה כיום, מתחם צבאי, בין היתר לסנטוריום, שבו נמצאת מפקדת הגדוד של החטיבה השנייה בצבא הצפון. בשנת 1901 מנתה אוכלוסיית העיר, לרבות המתחם הצבאי, 7,764 איש. בתקופה זו נבנו בעיר מבנים ציבוריים ראשיים, כגון בתי הספר התיכוניים.
ביוני 1948 פתח הצלב האדום הבריטי בית חולים באבוטאבאד, על מנת לטפל באלפי הפצועים שהובאו מהקרבות באזור קשמיר.
ב-8 באוקטובר 2005 חווה האזור כולו הרס רב ברעידת האדמה בקשמיר. אמנם העיר שרדה ברובה, אך הבניינים הישנים נפגעו או נהרסו.
אבוטאבאד עלתה לכותרות העיתונים בעולם בעקבות מבצע חנית נפטון, שנערך בשטחה ב-2 במאי 2011 ובו נהרג אוסאמה בן לאדן.

גאוגרפיה

אבוטאבאד גובלת בכל צדדיה בגבעות סארבן, שמהן ניתן לצפות בנוף מרהיב של העיר והאזור. מיקומה של העיר והגבעות משרים מזג אוויר נוח בקיץ, אך קר בחורף.

שפות

בשנת 1998 הייתה הידנקו השפה השלטת באזור, עת הייתה מדוברת על ידי 94% מהאוכלוסייה. הבאות בתור היו פוטוהארי עם 2.3% ופשטו עם 2.2%, וכן אורדו עם 1% מהאוכלוסייה. הגם שאורדו היא שפתם של כאחוז מהאוכלוסייה, רוב תושבי האזור מבינים ודוברים אותה באופן שוטף. והיא מדוברת בעיקר בשווקים ובמשרדים. כמו כן, השפה האנגלית מדוברת בעיקר בעולם העסקים ובלימודים.

תיירות

אבוטאבאד היא מוקד תיירותי מתקופת הקולוניאליזם, משום שהיא נקודת תחבורה ראשית לכל אזורי התיירות הבולטים בפקיסטן, דוגמת נתהיאגלי ונאראן. בעיר עובר כביש קארקוראם המתחקה אחר עקבות נתיבי דרך המשי הקדומים ומהווה אטרקציה ובסיס לביקור בעיירות סמוכות.
מלון הר ציון

תולדות המבנה לאחר 1948

בשנת 1953 נוסדה בבניין בית החולים הישן ישיבת נתיב מאיר, אשר עברה לאחר זמן קצר למבניה הנוכחיים בשכונת בית וגן בירושלים. בשנת 1964 נרכש המבנה על ידי מינהל מקרקעי ישראל אשר מכר את הבניין בשנת 1972 ליזם שתכנן להרוס את המבנה ואף הרס את המבנה הדרומי והמרכזי. מאבק של ארגוני איכות הסביבה ותומכי שימור מבנים עתיקים הביא להצלת המבנה הצפוני ולשיקום המבנים כמלון בשנת 1986, על פי תוכניות של האדריכלים מואיז בן בונן ונחום מלצר.
השיפוץ כלל את הרחבת המתחם במבנה נוסף, המשמש כיום כשער הכניסה הראשי. חדרי המלון ושטחיו הציבוריים עוצבו בהידור מאופק, תוך שימור קפדני של מאפייניו האדריכליים המקוריים של המבנה המיטיבים לשקף את ירושלים. מן החלונות המקושתים של המלון נשקף נוף מרהיב של גיא בן הינום, הר ציון (שעל שמו נקרא המלון) וחומות העיר העתיקה. ממערב למבני המלון, במורדות המשתפלים אל גיא בן הינום, מוקמה בריכת השחייה של המלון ולצידה גן אירועים.
בשנים הראשונות לפעולתו התקשה המלון לפעול במתכונת של מלון היוקרה הייחודי שתוכנן להיות, והוא שימש בעיקר לאירוח קבוצות צליינים נוצרים. בשנת 2006, עם התחדשות תנועת התיירות לישראל בעקבות דעיכת האינתיפאדה השנייה, החלה במלון סדרת שיפוצים נוספת ששידרגה את רמתו, הוחלפה הנהלתו, והוא פועל כיום במתכונת של מלון בוטיק ייחודי בעל 137 חדרים.

המלון בתרבות

המלון משמש כתפאורה לצילומי העונה השלישית של פולישוק. לפי עלילת העונה, במלון מתמקם המשרד של גיבור הסדרה, השר רובי פולישוק.
ללקק ת'תות

תקציר העלילה

בועז (אורי בנאי) הוא נער ממשפחה קשת יום מדרום תל אביב העובד למחייתו במאפייה. הוא אוהב לשיר ולנגן בגיטרה. לפני גיוסו עורכים לו עובדי המאפייה מסיבה ומעניקים לו גיטרה חדשה.
בועז הולך לבחינות כניסה ללהקה צבאית. מפקד הלהקה הוא אלכס (ששי קשת). לפניו נכנס לבחינה תמיר (אקי אבני), ממשפחה עשירה בצפון תל אביב ומתקבל מיד. בין בועז הדרומי לתמיר הצפוני קיימת יריבות ממושכת. שנה לפני כן, במהלך תחרות לגילוי כשרונות צעירים, ניצח בועז את תמיר ולקח את הפרס. תמיר מתנה את קבלתו ללהקה לאי קבלתו של בועז וכשבועז נכנס לבחינה הוא מוצא משם על ידי אלכס עוד לפני שהתחיל לשיר. גם חברתו של תמיר, שלי, (תומי יואל) מתקבלת ללהקה.
בועז הממורמר משתולל במקום ונידון ל-35 ימי מחבוש. שלי מרגישה שנעשה לו עוול, מבקרת אותו בבית הסוהר, מעודדת אותו ושומרת למענו את הגיטרה שלו.
לאחר השחרור מבית הסוהר מתחיל בועז בטירונות של כושר לקוי בפיקודו של סמל עטרי (יובל כרמי) הממרר את חיי הטירונים בכלל ואת בועז וחברו גולדמן (אורי גוטליב) בפרט. הוא מתעב את בועז מפני שנשלח מלהקה צבאית של "בטלנים".
בועז מחבר שיר בשם "אני בא אלייך" שמוצא חן באוזני גולדמן. גולדמן רושם את תווי השיר ומילותיו ושולח אותם בעילום שם ללהקה. עטרי מעליב את גולדמן על היותו הומוסקסואל וגורם לו לניסיון התאבדות עם פציעה קשה. בועז מתעמת פיזית עם עטרי ולבסוף נשלח לאפסנאות של הלהקה בפיקודו של אלברט (אלברט אילוז). הוא נפגש לעיתים עם שלי למורת רוחו של תמיר שאוסר עליו להתראות עם חברתו והם חובטים אחד בשני.
החבר'ה באפסנאות יוצרים "להקה תחתית" ומבצעים שירים שכתב בועז.
מפקד הלהקה, אלכס, מקבל את שירו של בועז ומחליט שהלהקה תבצע אותו בטלוויזיה. לשאלת מנחה הטלוויזיה (מני פאר) מי כתב את השיר אומר תמיר שזה הוא כדי להעלות את הערכתה של שלי שמפקפקת בזה.
גולדמן שצופה בתוכנית ממיטתו בבית החולים, מטלפן לאביו, עו"ד גולדמן (שמחה זיו) ומספר לו את האמת. אביו מגיע לחזרות הלהקה ומעדכן את אלכס כי בועז הוא מחבר השיר וזכויות היוצרים הנן שלו.
לבסוף מבצעת הלהקה עם להקת התחתית את שירו של בועז "אני בא אלייך" בפני קהל עצום כשבועז שר סולו עם שלי ושניהם מתחבקים למורת רוחו של תמיר.
אליבי (סרט)

עלילה

הסרט מגולל את סיפורו של טוני וונדיס (ריי מילאנד), שחקן טניס לשעבר, המגלה שאשתו העשירה, מרגוט (גרייס קלי), ניהלה רומן עם מארק הלידיי (רוברט קאמינגס) בזמן היעדרותו.
כאשר טוני נשאר בגפו בדירה הוא נפגש עם הפושע לשעבר, לאסגייט סוואן (אנתוני דוסון). טוני מגלה לסוואן שהוא יודע עליו דברים מפוקפקים וכך הוא סוחט ממנו דרישה לרצוח את אשתו. הם מתכננים בפירוט את שלבי הרצח ומהלכו.
במהלך ערב שמרגוט נשארת לבדה סוואן מגיח בדירה ומנסה לרצוח אותה לאחר שהיא התקשרה לטוני. מרגוט מצליחה להתגבר על סוואן ולהרגו בעוד שטוני חוזר במהירות לביתו. כשטוני חוזר לדירה הוא לוקח מסוואן חפצים הקשורים אליו.
הבלשים החוקרים את הפרשה חושדים לכתחילה במרגוט שרצחה את סוואן כי הוא ידע על רומן שלה עם מארק. לבסוף החוקרים מגלים שטוני היה אחראי לרצח.

הפקה

לאחר סיום צילומי הסרט "אני מתוודה" (1953) הבמאי אלפרד היצ'קוק רצה לעבד את הספר "The Bramble Bush" של דייוויד דאנקאן לסרט בחברת ההפקה "Transatlantic Pictures". אך לאחר בעיות בתקציב ובתסריט הסרט היצ'קוק החליט להפיק את סרט חדש בשם "אליבי" לחברת ההפקה "האחים וורנר". שמו של הדמות מארק הלידיי (רוברט קאמינגס) הייתה במקור במחזה מקס. זה היה סרטו היחיד של היצ'קוק שצולם בשלושה ממדים.
כמו במירב סרטיו היצ'קוק נתן הופעת הקמע בדקה ה-13 על גבי תמונה של הדמות טוני וונדיס (ריי מילאנד).

סרטים דומים ואתחולים מחדש

הסרט דומה מאוד ל"תחרת חצות" של דייוויד מילר בכיכובם של רקס הריסון ודוריס דיי. בנוסף השחקן ג'ון ויליאמס שגילם את החוקר הראשי ב"אליבי" גילם גם את החוקר בסרט המוזכר לעיל.
סדרות טלוויזיה רבות השתמשו בסצנות מהסרט עקב היותו אחד מסרטי המתח הגדולים ביותר בכל הזמנים. מחזה רוסי התבסס עליו. נעשה לסרט גרסות שונות בבוליווד בשנים 1985 ו-2002.
בשנת 1998 נעשה לסרט אתחול מחדש בשם "רצח מושלם" על ידי הבמאי אנדרו דייוויס בכיכובם של מייקל דאגלס, גווינת' פאלטרו ו-ויגו מורטנסן. למרות הביקורות הפושרות כלפי הסרט הוא הצליח להכניס למעלה מ-120 מיליון דולר ברחבי העולם.

פרסים ומועמדויות

המכון הסרטים האמריקאי דירג את הסרט ברשימות "מאה שנים... מאה מותחנים" במקום ה-48 ו"מאה שנים... עשרת הגדולים" במקום התשיעי. בנוסף הסרט היה מועמד ברשימות "מאה שנים... מאה גיבורים ונבלים" ו"מאה שנים.. מאה פסקולים".

שמות אלטרנטיבים לסרט

למרות ששם הסרט באנגלית הוא "Dial M for Murder" (בעברית: חייג ר' לרצח) הסרט הופץ בארץ בשם "אליבי". מחוץ לארץ הסרט נקרא בשמות כמו "הטלפון מצלצל ב-11 בלילה" (דנמרק), "זה הרוצח שלך מדבר" (הולנד), "הפשע המושלם" (פינלנד ואיטליה), "הפשע היה כמעט מושלם" (צרפת), "התקשר למשטרה" (נורווגיה), "רצח בשיחה" (גרמניה), "חייג 911" (יוון), "חייג ר!" (יפן), "שיחה למוות" (פורטוגל) וכדומה.
פלוריאן אלברט

ביוגרפיה

אלברט נולד בהרצגסאנטו (Hercegszántó), כפר קטן ליד הגבול עם יוגוסלביה לאב נפח ולאם ממוצא הונגרי-קרואטי, שנפטרה כשהיה בן שנתיים. מאוחר יותר עברה המשפחה לבודפשט, ובגיל 11 הצטרף אלברט למועדון פרנצווארוש.
ב-1958 (בן 17) ערך את משחק הבכורה שלו בקבוצה הבוגרת של פרנצווארוש. היה שותף לזכיית המועדון באליפות הונגריה בשנים: 1963, 1964, 1967 ו-1968 ולזכייה בגביע ההונגרי ב-1972. הישגי השיא של הקבוצה בזירה האירופית היו זכייה בגבי ערי הירידים ב-1965, לאחר שגברה 0:1 על יובנטוס, והופעה בגמר גביע ערי הירידים ב-1968, בו נוצחה על ידי לידס יונייטד 1:0 בסיכום מפגש כפול. אלברט הופיע 537 משחקים במדי פרנצווארוש וכבש עבורה 383 שערים. כבר בגיל צעיר היה מעמדו בקבוצה כה רם, עד כי ב-1965 הביא לפיטוריו של מאמן פרנצווארוש, יוזף מזארוש, שהצעיד את המועדון להישגי השיא שלו.
ביוני 1959, בטרם מלאו לו 18, ערך אלברט את הופעת הבכורה שלו בנבחרת הונגריה, בניצחונה 2:3 על הפינאליסטית בגביע העולמי ב-1958, נבחרת שוודיה, וסייע לנבחרתו בשתי מסירות שהביאו לשערים. את שעריו הראשונים לזכות הנבחרת הלאומית כבש במשחקו השלישי, באוקטובר 1959 בבלגרד, מול נבחרת יוגוסלביה. אלברט הבקיע שלושער והוביל את נבחרתו לניצחון 2:4. חיש מהר הפך לשחקן מרכזי בנבחרת הונגריה, שבאותן שנים הייתה אחת מן הנבחרות החזקות באירופה; היא זכתה במדלית ארד באולימפיאדת רומא (1960), ובמדליות זהב באולימפיאדת טוקיו (1964) ובאולימפיאדת מקסיקו (1968). כמו כן, זכתה במדלית הארד באליפות אירופה ב-1964. 
אלברט היה מלך השערים בגביע העולמי ב-1962 (בצוותא עם עוד חמישה שחקנים), כשכבש ארבעה שערים, בטורניר בו הודחה הונגריה ברבע הגמר. גם בגביע העולמי ב-1966 הודחה הנבחרת ההונגרית ברבע הגמר, לאחר שהעפילה מהבית המוקדם. בהנהגתו של אלברט גברה נבחרת הונגריה על מחזיקת הגביע, נבחרת ברזיל, 1:3 במשחק שנחשב אחד ממשחקי השיא בטורניר. משחק זה נחשב כפסגת הקריירה של אלברט, למרות שלא כבש בו שער. ב-1969 הוא נפצע במשחק מול נבחרת דנמרק ושבר את רגלו. לאחר פציעה זו התקשה אלברט לחזור לכושר השיא שלו. אחרי הפציעה הוא הוסיף ושיחק חמישה משחקים בלבד בשורות הונגריה. משחקו האחרון בשורות הנבחרת היה במאי 1974, בניצחון על יוגוסלביה 2:3 בו כבש גם שער. בסך הכל כבש אלברט 31 שערים ב-75 הופעות במדים הלאומיים. 
שנים מספר לאחר פרישתו ממשחק אימן אלברט את הקבוצה הלובית אל-אהלי בנגאזי בשנים 1982-1978, ולאחר מכן שנה אחת נוספת ב-1985. לאחר מכן, שב להונגריה ומילא מספר תפקידים בפרנצווארוש כגון: מנהל טכני, מנהל מחלקה ולבסוף, נשיא כבוד של המועדון. החל משנת 2007 נקרא אצטדיון הבית של קבוצתו, פרנצווארוש, על שמו.

חיים פרטיים

אלברט נישא לשחקנית אירן ברסוני ב-1963. לזוג נולדו שני ילדים; בת - מגי ובן - פלוריאן אלברט (הצעיר), שכמו אביו, היה לכדורגלן פרנצווארוש ומאוחר יותר שיחק אף בישראל (במכבי פתח תקווה בעונת 1997/1996 ללא הצלחה רבה) ובצרפת. כמו כן, שיחק אלברט הצעיר ששה משחקים במדי נבחרת הונגריה.
ב-27 באוקטובר 2011 עבר אלברט ניתוח מעקפים. למרות הודעה לעיתונות שהתפרסמה למחרת על ידי מועדונו, פרנצווארוש, כי הניתוח היה מוצלח, הוא סבל בהמשך מהתקף לב ונפטר מוקדם בבוקר ב-31 באוקטובר 2011.
עומק אסטרטגי

עומק אסטרטגי הוא מונח צבאי המתייחס למרחק שבין הקווים הקדמיים או אזורי הקרבות לבין אזורים אזרחיים כגון: אזורי תעשייה, ערי בירה, מרכזי אוכלוסייה ותעשייה צבאית.
שיקולים מרכזיים בעיסוק בעומק האסטרטגי הם עד כמה פגיעים הנכסים למתקפת מנע מהירה או לאופנסיבה מתודית ויכולת המדינה לספוג אובדן שטחים ראשוני ולייצר מתקפת נגד אפקטיבית רחוק ממוקדי הכוח של המדינה.
על מפקדי הצבא מוטלת חובה להתכונן לשני התרחישים ולהציג אמצעים ומשאבים ברמה הטקטית והאסטרטגית על מנת להדוף את כל השלבים של מתקפת אויב מצומצמת או רחבת היקף. האמצעים אינם רק אמצעים צבאיים. גם היכולת למגן ולחזק את התשתית האזרחית ולהופכה לגמישה על מנת לעמוד במתקפה היא יכולת משמעותית בעיתות מלחמה.
הבעיה היא הפשרה שבין מרחב וזמן. כשלונה של גרמניה להביס את ברית המועצות בין 1941 ל-1942 הוא דוגמה היסטורית לכך. הסובייטים נסוגו בעת ההתקפה הגרמנית מפולין לפאתי מוסקבה. הנסיגה אפשרה לסובייטים להסיט את התשתית התעשייתית מזרחה מהרי אורל.
מישור דאנום

מקור השם

שם המישור ניתן לו על ידי משלחת החקר הגאולוגית של אוניברסיטת ואיקאטו מהמילטון, בניו זילנד, אשר חקרה את האזור בעונת המחקר 1979–1978, תחת מייקל סלבי.
בדומה להרים אחרים ברכס בריטניה, השם שניתן לאתר קשור להיסטוריה של בריטניה, ובייחוד לבריטניה הרומית.
דנום הוא השם ההיסטורי (מהתקופה הרומית) של אזור דונקסטר של ימינו.
אריק טראמפ

חיים אישיים

ב-8 בנובמבר 2014 נישא ללארה ליאה יונסקה , מפיקה בתוכנית הטלוויזיה של CBS‏ "Inside Edition". ב-12 בספטמבר 2017 נולד בנם הבכור.